**Zoroslav Smolinský:
„Prioritou kolektívneho vyjednávania sú pre nás zamestnanci.“**

Dňa 31. januára 2017 vstúpili odborári Volkswagenu Bratislava, najväčšieho zamestnávateľa na Slovensku, do kolektívneho vyjednávania o pracovných a platových podmienkach pre rok 2017.

Kolektívneho vyjednávania sa zúčastňujú obe odborové organizácie, Moderné odbory Volkswagen ako väčšinová odborová organizácia s viac ako 7-tisíc členmi, aj predstavitelia likvidovanej ZO OZ KOVO VW.

Predstavitelia Moderných odborov Volkswagen vyzvali zástupcov ZO OZ KOVO VW, ktorá je v likvidácii a nemá riadne zvolené vedenie, aby predložili mandát, na základe ktorého môžu preukázať legitimitu zastupovania svojich členov v rokovaniach so zamestnávateľom.

Na rokovaní sa odborové organizácie zhodli v tom, že do budúceho kola rokovaní obe strany predložia presné a zdokumentované počty svojich členov, aby sa vyjasnili pozície, s ktorými obe odborové organizácie do rokovaní vstupujú.

*„Zástupcovia ZO OZ KOVO VW s týmto záväzkom súhlasili, čo považujem za dôležitý krok vpred,“*  uviedol predseda Moderných odborov VW Zoroslav Smolinský.

Moderné odbory Volkswagen predložili na rokovaní 11 požiadaviek na zlepšenie podmienok práce zamestnancov. Okrem zvýšenia tarifných tried o 16 % požadujú zjednotenie dovolenkového príspevku s vianočným, zvýšenie rozpočtu osobného ohodnotenia, navýšenie mzdového zvýhodnenia za prácu v zmenách, zvýšenie základnej výmery dovolenky či predĺženie platenej prestávky.

Odborári vychádzajú pri svojich požiadavkách z presvedčenia, že vzhľadom na zásadne sa meniacu situáciu na pracovnom trhu SR a nedostatok kvalifikovanej pracovnej sily je pre dlhodobú perspektívu podniku nevyhnutné, aby získaval čo najkvalitnejších pracovníkov a teda im ponúkal aj čo najlepšie pracovné a platové podmienky.

Kolektívne vyjednávanie bude pokračovať 7. februára 2017.